10वीं के बाद काम पकड़ा, भूख का दर्द झेला; मांड़-भात खाकर स्टेट की झोली में डाले मेडल
शबनम परवीन जमशेदुपर के बिष्टुपुर की रहने वाली, हैंडबॉल की नेशनल प्लेयर हैं। पिता-भाई की कोविड में  नौकरी चली गई। आर्थिंक तंगी के कारण शबनम को बेकरी में नौकरी करनी पड़ी।
मैं शबनम परवीन जमशेदुपर के बिष्टुपुर की रहने वाली, हैंडबॉल की नेशनल प्लेयर हूं। पिता-भाई की कोविड में गई नौकरी। जिंदगी में बहुत कुछ देखा। पर खेल के जज्बे को कभी खोया नहीं। कई चैंपियनशिप खेले, राज्य का चेहरा बनी और मेडल भी जीते। लेकिन घर-परिवार की आर्थिक तंगी ने मुझे बेकरी में सेल्स गर्ल की नौकरी के लिए मजबूर किया। चार साल से बेकरी में 12 घंटों की नौकरी कर रही हूं। गेम की प्रैक्टिस करने के लिए मिलते हैं सिर्फ दो घंटे। 
संघर्ष के बीच भी मैंने अपने सपनों को जिंदा रखा। भास्कर वुमन के ये मैं हूं सीरीज में आज मेरी शबनम परवीन की कहानी। 
पहले लड़कों के साथ हैंडबॉल खेलती थी
मैं जब सात साल की थी तब लड़कों को हैंडबॉल खेलते देखती। मेरे घर के पास ही रामदास भट्‌ठा स्पोर्ट्स सेंटर है। वहां लड़के खेलते थे। तब मुझे भी खेलने का बहुत मन करता। एक बार मैं ऐसे ही फील्ड में गेम देखने गई तब लड़कों ने ही मुझे खेलने के लिए बुलाया। मुझे थोड़ी झिझक महसूस हुई लेकिन फिर मैं उनके साथ हैंडबॉल खेलने लगी। कुछ ही दिनों में मैं लड़कों से अच्छा खेलने लगी।
कोच ने देखा तो ट्रेनिंग देना शुरू किया
हैंडबॉल में मुझे करिअर बनाने के लिए कोच पूनम रॉय ने काफी मदद की। इस खेल में जिस चुस्ती और तेजी होनी चाहिए उन्हें मेरे अंदर दिखाई दी। तब मैंने सोचा भी नहीं था कि हैंडबॉल को सीरियसली खेलना है। लेकिन उनकी ट्रेनिंग ने मेरे अंदर हैंडबॉल खेलने का जोश इतना भरा कि मैंने इस गेम की मदद से अपनी किस्मत बदलनी चाही।
खबर में आगे बढ़ने से पहले एक पोल कर आपकी राय ले लेते हैं
स्पोर्ट्स यूनिफॉर्म के पैसे तक नहीं थे 
हैंडबॉल से मेरा लगाव हो गया था लेकिन मेरे पास स्पोर्ट्स यूनिफॉर्म खरीदने तक के पैसे नहीं थे। घर में जो लोअर पहनती थी, वही पहन कर फील्ड में आ जाती। उन दिनों भी मैं घंटों प्रैक्टिस करती थी। जब जूनियर चैंपियनशिप के लिए पहली बार बोकारो जाना था तो मेरे पास स्पोर्ट्स यूनिफॉर्म नहीं थी। किसी तरह मैंने पैसै जुटाए और अपनी यूनिफॉर्म ले सकी।
कई चैंपियनशिप में खेलने का मिला मौका 
जमशेदपुर में लोकल लेवल पर कई चैंपियनशिप में भाग लिया। फिर झारखंड स्टेट सीनियर में खेलने का मौका मिला। 2018 में हिमाचल प्रदेश में जूनियर गर्ल्स नेशनल चैंपियनशिप में परफॉर्मेंस बेहतर रहा। अगले दो सालों में इंदौर और दिल्ली में सीनियर वुमन हैंडबॉल नेशनल खेला। गुवाहाटी ईस्ट जोन टूर्नामेंट में भी हिस्सा लिया। इंटरनेशनल चैंपियनशिप के लिए तैयारी चल ही रही थी कि लॉकडाउन लग गया। कभी-कभी लगता है कि शायद यह वक्त मेरी किस्मत के लॉकडाउन का भी था।
अपार्टमेंट में सिक्योरिटी गार्ड हैं पापा 
मेरे पापा एक अपार्टमेंट में सिक्योरिटी गार्ड हैं। कोविड के समय उनकी नौकरी चली गई। पापा की तनख्वाह से घर चलता था। संकट तब और गहरा हो गया जब मेरे भाई की भी नौकरी चली गई। भाई पंखे, कूलर ठीक करने वाली दुकान पर काम करता था।
कई दिनों तक शाम में भूखे ही सोना पड़ा 
पापा और भाई की नौकरी जाने के बाद घर-परिवार की हालत खराब हो गई। घर पर खाना बनाने के लिए राशन नहीं रहता। कई दिनों तक घर के सभी लोग एक ही टाइम खाना खाकर रह जाते। ऐसी स्थिति में भी हमने किसी के आगे हाथ नहीं फैलाया।
मांड़-भात खाकर गेम की प्रैक्टिस करने जाती 
मैंने वो दिन भी देखे हैं जब घर में चावल और आलू के सिवा कुछ नहीं पकता था। दाल खरीदने तक के पैसे होते। ब्रेकफास्ट किसे कहते हैं सोचना भी पाप था। घर में मां मांड़-भात पकाती तो वही खाकर प्रैक्टिस करने चली जाती। एक स्पोर्ट्स पर्सन की जो डाइट होती है, जो डाइट उसे मिलनी चाहिए, वो मुझे कभी नहीं मिली। कहने को मैं स्टेट की खिलाड़ी थी।
पैसे नहीं थे, इंटर की परीक्षा छोड़ दी 
जब घर में खाने के लिए कुछ नहीं था तो मेरी पढ़ाई कैसे आगे बढ़ती। 10वीं तक मैंने किसी तरह पढ़ाई की। इंटर में एडमिशन तो लिया लेकिन परीक्षा फॉर्म के लिए पैसे नहीं थे। मजबूरी में इंटर की परीक्षा छोड़ दी। जब भी मैं कहीं ‘बेटी बचाओ, बेटी पढ़ाओ’ लिखा देखती हूं तो मुझे इंटर की परीक्षा का वो फटा हुआ फॉर्म याद आता है जो मैंने फीस न होने की वजह से अपने ही हाथ से फाड़ कर फेंका था।
दोस्त ने बेकरी में काम लगवा दिया
घर-परिवार की मजबूरी मुझसे देखी नहीं जाती थी। परिवार मुझे खेलते देखना चाहता था। लेकिन वो पढ़ाई के साथ-साथ खेल के लिए पैसे कहां से देते। इसी बीच में मेरी एक दोस्त ने बेकरी में काम करने को कहा, तभी से बेकरी में काम करने का सिलसिला शुरू हो गया। बेकरी का अवन देखकर मुझे लगता है कि मैं भी किसी तप का हिस्सा हूं और जीवन के इम्तिहानों से गुजर रही हूं।
महीने के साढ़े छह हजार रुपए कमा पाती हूं 
सुबह 9.30 से रात के 8.30 बजे तक बेकरी में काम करती हूं। बेकरी का सेल्स काउंटर संभालती हूं। मॉल और आसपास की दुकानों में सामान की डिलीवरी करने भी जाना होता है। 30 दिन की भाग-दौड़ के बाद महीने के आखिर में साढ़े छह हजार रुपए हाथ में आते हैं। मैं जानती हूं कि ये पैसे बहुत कम हैं लेकिन संतोष इस बात का है कि कम से कम परिवार की मदद कर पा रही हूं।
ड्यूटी के बीच दो घंटे समय निकाल कर प्रैक्टिस करती हूं
हर दिन शाम 4-6 बजे के बीच हैंडबॉल की प्रैक्टिस करती हूं। बेकरी की ओर से मुझे इतनी रियायत जरूर मिली है। प्रैक्टिस करके मैं अपने शौक को जिंदा रख पा रही हूं। भूखे खाली पेट शौक को जिंदा रखना कितना मुश्किल है ये मेरे अलावा कोई नहीं जान सकता।